CELEX: 62017TN0775
Language: lt
Date: 2017-11-28 00:00:00
Title: Byla T-775/17: 2017 m. lapkričio 28 d. pareikštas ieškinys byloje Estampaciones Rubí / Komisija

29.1.2018   
            
            
               LT
            
            
               Europos Sąjungos oficialusis leidinys
            
            
               C 32/40
            
         2017 m. lapkričio 28 d. pareikštas ieškinys byloje Estampaciones Rubí / Komisija
   
   (Byla T-775/17)
   (2018/C 032/55)
   Proceso kalba: ispanų
   
      Šalys
   
   
      Ieškovė: Estampaciones Rubí, SAU (Vitorija-Gasteisas, Ispanija), atstovaujama advokatų D. Armesto Macías ir K. Caminos García
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               pripažinti šį ieškinį ir jo priedus priimtinais;
            
         
               —
            
            
               taikant proceso organizavimo priemonę įpareigoti Komisiją pateikti, pašalinus su trečiaisiais asmenimis susijusią konfidencialią informaciją, jei tokios yra, šiuos dokumentus:
               
                           a)
                        
                        
                           2013 m. kovo 26 d. neoficialų raštą, kuriuo atsakoma į paaiškinimus, pateiktus 2013 m. vasario 22 d. ir kovo 4 bei 12 d. (Álava);
                        
                     
                           b)
                        
                        
                           2012 m. gruodžio 4 d.„Informal message in reply to the submission of 7 November (Álava)“;
                        
                     
         
               —
            
            
               panaikinti minėtuose dokumentuose esančius Komisijos sprendimus;
            
         
               —
            
            
               nepatenkinus pirmojo reikalavimo, pripažinti Sutarčių pažeidimą dėl Komisijos neveikimo ir įpareigoti Komisiją atsakyti į ieškovės 2017 m. liepos 31 d. raštu pateiktą prašymą, kad ši, kaip atitinkamos pagalbos gavėja, galėtų įgyvendinti pagal Sąjungos teisę jai priklausančias procesines teises vykstant oficialiai procedūrai dėl tos paskirtos pagalbos suderinamumo su bendrąja rinka vertinimo;
            
         
               —
            
            
               priteisti iš Europos Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Šiuo ieškiniu pirmiausia prašoma panaikinti Komisijos sprendimus, kuriais paneigiamas ieškovės gautos finansinės pagalbos, suteiktos 45 % mokesčio kredito forma tam tikriems investiciniams projektams, suderinamumas su bendrąja rinka, apie kuriuos Diputación Foral de Álava atstovaujamoms Ispanijos mokesčių institucijoms Komisija pranešė 2012 m. gruodžio 4 d. ir 2013 m. kovo 26 d. Komisijos „neoficialiais raštais“, ir su kuriais ieškovė turėjo galimybę susipažinti vykstant nacionalinei procedūrai.
   Nepatenkinus pirmojo reikalavimo, šiuo ieškiniu prašoma, kad būtų pripažintas Komisijos neveikimas, kaip tai suprantama pagal SESV 265 straipsnį, šiai neatsakius į 2017 m. liepos 31 d. ieškovės pateiktą klausimą dėl minėtų „neoficialių raštų“ privalomojo teisinio pobūdžio, ir prireikus į jos prašymą suteikti teisę būti išklausytai vykstant procedūrai, kad galėtų atskleisti jos nuomone reikšmingas aplinkybes.
   Grįsdama ieškinį ieškovė remiasi trimis pagrindais.
   
               1.
            
            
               Pirmasis ieškinio pagrindas grindžiamas tuo, kad ginčijami sprendimai priimti nepaisant minimalių procedūrinių garantijų.
               
                           —
                        
                        
                           Šiuo klausimu ieškovė teigia, kad Komisija nepaisė nustatytų minimalių procedūrinių garantijų, kai neformaliuose raštuose pripažino valstybės pagalbą nesuderinama su bendrąja rinka nesilaikydama SESV 108 straipsnio 2 dalyje nurodytos procedūros. Toks procedūros nesilaikymas lemia ieškovės pagrindinių teisių, kaip antai įtvirtintų Europos Sąjungos pagrindinių teisių chartijoje, pažeidimą.
                        
                     
         
               2.
            
            
               Antrasis ieškinio pagrindas grindžiamas SESV 107 straipsnio 3 dalies pažeidimu.
               
                           —
                        
                        
                           Šiuo klausimu ieškovė teigia, kad ginčijamais sprendimais pagalba klaidingai laikoma nesuderinama su bendrąja rinka, remiantis tuo, kad ji tariamai neturi skatinamojo poveikio.
                        
                     
         
               3.
            
            
               Trečiasis ieškinio pagrindas grindžiamas SESV 265 straipsnio pažeidimu.
               
                           —
                        
                        
                           Šiuo klausimu ieškovė teigia, kad tai, jog Komisija neatsakė į ieškovės prašymą išdėstyti poziciją dėl „neoficialių raštų“ teisinio pobūdžio (privalomi ar neprivalomi) ir, prireikus, ją išklausyti vykstant minėtai procedūrai, lėmė Sutarčių pažeidimą ir padarė ieškovei žalos.